ওই সেতুকে ঘিরে অতীতের একটা ঘটনা বড়ঞাবাসীর মনে এখনও টাটকা রয়েছে। তিন বছর বছর আগে ওই সেতুর উপর দিয়ে যাওয়ার সময়ে রেলিং ভেঙে দুধের গাড়ি ময়ূরাক্ষীর জলে পড়ে যায়। ওই ঘটনায় জলে ডুবে মৃত্যু হয় গাড়ির চালকের। ফলে সেতু ভেঙে পড়ার ঘটনায় ফের আতঙ্কিত এলাকার মানুষ। স্থানীয় বাসিন্দাদের অভিযোগ, সেতুটি এতটাই সংকীর্ণ যে তার উপর একদিক থেকে একটি গাড়ি গেলে, অন্য প্রান্তের গাড়ি যাতায়াত করতে পারে না। তখন এক প্রান্তের গাড়িকে অপেক্ষা করতে হয়, যতক্ষণ না অন্য দিকের গাড়ি সেতু পার হয়ে যাচ্ছে। ফলে দিনের অধিকাংশ সময়ে সেতুর এক প্রান্তে লম্বা গাড়ির সারি দাঁড়িয়ে থাকতে দেখা যায়। কিন্তু সেতুর কোনও প্রান্তে ট্র্যাফিক পুলিশ মোতায়েন না থাকায় অনেক সময়ে দু’দিক থেকেই সেতুর উপরে গাড়ি উঠে গিয়ে যানজট পাকিয়ে যায়।